একটি শিক্ষানীতির সঙ্গে জাতির ভাগ্য এবং ভবিষ্যৎ জড়িত। এ কারণেই জাতীয় শিক্ষানীতি প্রণয়নের সময় ব্যক্তিবিশেষের চিন্তা, বিশ্বাস এবং দলীয় দৃষ্টিভঙ্গির ঊর্ধ্বে উঠে দেশের মানুষের চিন্তা, বিশ্বাস, কৃষ্টি-সভ্যতা, ধর্মীয় মূল্যবোধ এবং যুগচাহিদার প্রতি লক্ষ্য রাখা বাঞ্ছনীয়। বর্তমান মহাজোট সরকার ক্ষমতায় আসার পরপরই কুদরাত-এ-খুদা কমিশন (১৯৭৪) ও শামছুল হক (১৯৯৭) শিক্ষানীতির (২০০০) আলোকে একটি নতুন শিক্ষানীতির চূড়ান্ত খসড়া ২০০৯ সালে ওয়েবসাইটে প্রদান করে, এ বিষয়ে জনগণের মতামত চাওয়া হয়। বিভিন্ন মহল সে বিষয়ে ব্যাপক আলোচনা-পর্যালোচনা সমালোচনা করে তাদের সুচিন্তিত মতামত প্রদান করে। কিন্তু জনগণের প্রদত্ত সে মতামতকে গ্রহণ বা বর্জনের কোনো সংখ্যাভিত্তিক তথ্য ও ব্যাখ্যা না দিয়ে এর কিছু শব্দ ও টার্ম পরিবর্তন করে শিক্ষানীতি ২০১০ চূড়ান্ত করা হয়। আর তা বিগত ৩ অক্টোবর ২০১০ জাতীয় সংসদে পাস করার জন্য বিল আকারে উত্থাপন করা হয়।